text: Садио Мане: Цитатите, които публикува "The Sun", са фалшиви | sportcafe.bg
  16.01.2019, 14:58 (обновена 16.01.2019, 15:24)
  Садио Мане отрече да е казвал подобни неща за битката на Ливърпул със Сити за титлата.
  Нападателят на Ливърпул Садио Мане отрече цитатите, които публикува таблоидът "The Sun" в сряда, свързани с битката за титлата и конкурента Манчестър Сити, да са излизали от устата му.
  "Ние не сме тим от слабохарактерни играчи. Ще станем шампиони. Сигурен съм, че ще станем шампиони на Англия. Когато сутрин се събудя и тръгна за тренировка, не го правя, мислейки си, че няма да спечелим. Решени сме да покажем, че сме най-добрите в лигата. Имаме фантастичен тим и Манчестър Сити не са по-добри от нас", написа вестникът, но сенегалецът твърди, че цитираното е фалшива новина.
  От таблоида заявиха, че са взели думите му от церемонията по връчването на наградата за Футболист на годината на Африка, но не са приложили линк към източника.
  Журналистът от Liverpool Echo Джеймс Пиърс написа в Twitter, че Мане е бесен заради неверната публикация.